Na podlagi 5. člena splošnega pravilnika o športnih tekmovanjih slepih in slabovidnih Slovenije je sekcija za šport dne 11. 10. 2013 sprejela

Tehnični pravilnik za organizacijo in izvajanje tekmovanj v  golbaLu

SPLOŠNE OPREDELITVE
1. člen

Ta pravilnik ureja in določa organizacijo in izvedbo predtekmovanja in finalnega tekmovanja – državnega prvenstva (v nadaljnjem besedilu prvenstvo)  v golbalu.

Zveza društev slepih in slabovidnih Slovenije (ZDSSS) organizira  predtekmovanja, prvenstvo pa organizira Zveza za šport invalidov Slovenije – Paraolimpijski komite (ZŠIS - POK).

2.člen

Predtekmovanja v skladu s splošnim pravilnikom o športnih tekmovanjih slepih in slabovidnih Slovenije ter po določbah tega pravilnika.

3. člen

Predtekmovanja so praviloma razpisana za moške članske ekipe. Po predhodnem dogovoru je dovoljen nastop tudi mešanih ekip tako po spolu kot po starosti.

TEKMOVANJE
4. člen

Predtekmovanj se lahko udeležijo posamezne ekipe MDSS ali organizirane skupine slepih in slabovidnih tekmovalcev. Organizator lahko v sistem predtekmovanj povabi tudi klubske (društvene) ekipe iz drugih držav.

5. člen

Tekmovanja potekajo v obliki turnirjev. Število turnirjev je določeno s številom sodelujočih ekip. Vsaka ekipa je dolžna  izvesti svoj turnir.

Vrstni red turnirjev določi sekcija za šport pri ZDSSS.

6. člen

Na vsakem turnirju se odigra 1 krog predtekmovanja po sistemu »vsak z vsakim«.

7. člen

Rezultati vseh tekem se seštevajo. Vrstni red je določen s številom vseh zmag v vseh odigranih dvobojih. Če imata dve  ekipi enako število točk, odločajo  vsi medsebojni dvoboji. V primeru enakega prvega merila, odloča število doseženih zadetkov.   

8. člen

Vrstni red tekem se določa po Bergerjevih tablicah in je odvisen od števila sodelujočih ekip.

9. člen

Izvajalci zadnjega kroga predtekmovanja so dolžni pripraviti izračun končnega vrstnega reda turnirja in celotnega predtekmovalnega ciklusa.

Sojenje
10. člen

Tekme lahko vodi le sodnik z licenco 1., 2., ali 3. stopnje. 

11. člen

Tekmo sodita vsaj dva glavna sodnika ob pomoči zapisnikarja in časomerilca.

Tekmovalna sezona
12. člen

Tekmovalna sezona traja vsako leto od decembra do aprila. 
Tekmovalna sezona je lahko spremenjena, če tako predlagajo predstavniki golbal reprezentance Slovenije.

13. člen

Vse morebitne bonitete in koristi, ki izhajajo iz nastopanja, in doseženih uspehov, lahko uveljavlja le prijavitelj, ki  tekmovalce tudi (so)financira. 

PREHODNE IN KONČNE DOLOČBE

14. člen

Tehnični pravilnik začne veljati naslednji dan po sprejemu na seji sekcije za šport pri ZDSSS.

Ljubljana, 11. 10. 2013

Predsednik sekcije za šport pri ZDSSS:

Emil Muri, l. r.